Tisztelt Lakosság,

**A KORMÁNY a koronavírus világjárvány következményeinek elhárítása, a magyar állampolgárok egészségének és életének megóvása érdekében** a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I. 29.) Korm. rendelet szerint **A KIHIRDETETT VESZÉLYHELYZET IDŐTARTAMÁT 2021. FEBRUÁR 8. NAPJÁTÓL 2021. MÁJUS 22. NAPJÁIG MEGHOSSZABBÍTOTTA.**

**A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény alapján alkalmazandó a következő szabály:**

***46. §*** *(4)* ***Veszélyhelyzetben a települési önkormányzat képviselő-testületének****, a fővárosi, megyei közgyűlésnek* ***feladat- és hatáskörét a polgármester****, illetve a főpolgármester, a megyei közgyűlés elnöke* ***gyakorolja.*** *Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.*

**A fentiek értelmében a képviselő-testületek, bizottságok, társulási tanács és a nemzetiségi önkormányzat képviselő-testülete továbbra sem ülésezhet.**

Az alábbiakban tájékoztatást nyújtok a veszélyhelyzettel kapcsolatos, jelenleg hatályos jogszabályi rendelkezésekről.

**A védelmi intézkedések ideiglenes szigorításáról szóló 104/2021. (III. 5.) Korm. rendelet szerint:**

1. **Kijárási tilalom** (2021. március 22. napjáig alkalmazandó!)

Este 8 óra és reggel 5 óra között továbbra is kijárási tilalom van hatályban.

Ezen időszakban mindenki köteles a lakóhelyén, a tartózkodási helyén vagy szálláshelyén (a továbbiakban együttesen: lakóhely) tartózkodni!

Kivételek:

Engedélyezett a lakóhely elhagyása, illetve a közterületen tartózkodás a következő esetekben:

1. munkavégzés céljából,
2. munkavégzés helyére történő közlekedés céljából, onnan a lakóhelyre vissza-közlekedés céljából,
3. egészségkárosodással, életveszéllyel vagy súlyos kárral fenyegető helyzet esetén, valamint életvédelmi céllal,
4. versenyszerűen sportoló számára edzés vagy sportrendezvényen való részvétel, illetve közlekedés céljából.

Kutyasétáltatás céljából este 8 óra és reggel 5 óra között megengedett a lakóhely, a tartózkodási hely vagy a szálláshely elhagyása, illetve a közterületen tartózkodás azzal, hogy a kutyasétáltatás során a lakóhely, a tartózkodási hely vagy a szálláshely 500 méteres körzete nem hagyható el.

1. **Védelmi távolság tartása, a száj és az orr kötelező eltakarása** (2021. március 22. napjáig alkalmazandó!)

Közterületen, illetve nyilvános helyen mindenki köteles más emberrel a szociális érintkezést - a közös háztartásban élők kivételével - a lehető legszűkebb személyi körre korlátozni, és a másik embertől lehetőség szerint legalább 1,5 méter távolságot tartani.

A települések belterületén, az utcán és a közterületen mindenki köteles orvosi maszkot, munkavédelmi maszkot, illetve textil vagy más anyagból készült maszkot (a továbbiakban együtt: maszk) olyan módon viselni, hogy az az orrot és a szájat folyamatosan elfedje.

Ez alól kivételt képez:

a) a hatodik életévét be nem töltött kiskorú, valamint

b) az értelmi vagy pszichoszociális fogyatékossággal, illetve az autizmus spektrumzavarral élő személy.

A kijárási tilalmon kívüli időben az egyéni szabadidős sporttevékenység külterületen, valamint a települések belterületén - lehetőség szerint a zöldterületeken - egyedül vagy ugyanazon háztartásban élőkkel közösen folytatható, azzal, hogy másoktól legalább 1,5 méter távolságot kell tartani.

Az egyéni szabadidős sporttevékenység során nem kell a maszkot viselni.

A külterületen, illetve a települések belterületén található parkok, arborétumok és erdők nyitva maradnak, azok a hatályos jogszabályi rendelkezések szerint látogathatók.

1. **Üzletek nyitva tartása** (2021. március 22. napjáig alkalmazandó!)

Az üzletek - a gyógyszertárak és a benzinkutak kivételével - este 7 óráig maradhatnak nyitva, és utána a kijárási tilalom lejártával, tehát leghamarabb reggel 5 órakor nyithatnak ki.

Az ott foglalkoztatottak kivételével tilos az üzletben tartózkodni.

A kijárási tilalmon kívüli időben megengedett a tartózkodás és a vásárlás

a) a napi fogyasztási cikket értékesítő élelmiszerüzletben,

b) a napi fogyasztási cikket értékesítő egyéb (így különösen illatszert, drogériai terméket, háztartási tisztítószert, vegyi árut és higiéniai papírterméket árusító) üzletben,

c) a munkavégzés, a hivatásbeli kötelezettség, a gazdasági, mezőgazdasági és erdészeti tevékenység elvégzéséhez nélkülözhetetlen anyagokat, valamint eszközöket árusító üzletben (így különösen a járművet, a gépet, az alkatrészt, az építőanyagot és eszközöket árusító üzletben), ide nem értve a főtevékenységként szórakoztató és háztartási elektronikai eszközöket forgalmazó üzletet,

d) az állateledelt, takarmányt forgalmazó üzletben,

e) a mezőgazdasági üzletben, ideértve a műtrágyát értékesítő üzletet és a vágóhidat,

f) a kertészeti árudában, a faiskolában,

g) a piacon, a helyi termelői piacon,

h) a gyógyszert, a gyógyászati segédeszközt, az optikai és látszerészeti eszközöket forgalmazó üzletben, az állatgyógyszertárban,

i) az üzemanyagtöltő állomáson,

j) a nemzeti dohányboltban és

k) az újságosnál.

**A fentiekben fel nem sorolt üzlet köteles zárva tartani!**

A vendéglátó üzletben való tartózkodás az elvitelre alkalmas ételek kiadása és szállítása érdekében, az ehhez szükséges időtartamig megengedett.

A nemzetközi nőnapra tekintettel 2021. március 8-án az elsősorban dísznövényt árusító üzlet nyitva tarthat. A virágüzletben a nyitvatartási idő alatt megengedett a tartózkodás és a vásárlás.

1. **Szolgáltatásokkal kapcsolatos ideiglenes védelmi intézkedések** (2021. március 22. napjáig alkalmazandó!)

A személyes megjelenést igénylő szolgáltatás céljára szolgáló helyiség vagy helyszín köteles zárva tartani, kivéve

1. a pénzügyi szolgáltatások,

2. a közlekedési és a szállítási szolgáltatás,

3. a magánegészségügyi szolgáltatás, ideértve a szemüvegkészítést,

4. a szociális szolgáltatás,

5. a postai, a csomagküldő és a házhozszállítási szolgáltatás,

6. a totózó és lottózó szolgáltatás,

7. a járműszerviz szolgáltatás, a mezőgazdasági és iparigép-szerviz szolgáltatás, a háztartásigép-szerviz szolgáltatás, az épületgépészeti szolgáltatás,

8. az informatikai, a kommunikációseszköz-javítási szolgáltatás,

9. a temetkezési szolgáltatás,

10. az állategészségügyi szolgáltatás,

11. az állat-, növényegészségügyi, élelmiszer-vizsgálati laboratóriumi szolgáltatás,

12. az élelmiszer-feldolgozási szolgáltatás,

13. a közétkeztetési szolgáltatás,

14. az állattenyésztési szolgáltatás,

15. az ügyvédi szolgáltatás,

16. a biztonsági szolgáltatás,

17. az épületüzemeltetési és irodai szolgáltatás,

18. a járműkölcsönzési és a gépkölcsönzési szolgáltatás és

19. a mosási és tisztítási szolgáltatás

céljára szolgáló helyiség vagy helyszín.

Az ott foglalkoztatottak kivételével a személyes megjelenést igénylő szolgáltatás céljára szolgáló helyiségben vagy helyszínen - a fenti kivételekkel - tilos tartózkodni.

Tilos a játékkaszinónak, illetve a kártyateremnek a látogatása és e helyszíneken - az ott foglalkoztatottak kivételével - a tartózkodás.

A szálláshelyen az üzleti, gazdasági, továbbá oktatási tevékenység céljából érkező személyek tartózkodása megengedett. A szálláshelyen a Magyar Honvédség, illetve a rendvédelmi szervek állományába tartozó, szolgálati feladatok ellátása érdekében elhelyezett személyek, továbbá a kirendelt egészségügyi dolgozók tartózkodása megengedett.

Az edző- és fitnesztermek és a sportlétesítmények a versenyszerűen sportolók számára edzésen vagy sportrendezvényen való részvétel céljából látogathatók.

1. **Az oktatással kapcsolatos ideiglenes védelmi intézkedések** (2021. április 7. napjáig alkalmazandó!)

A köznevelési intézmények - az óvoda és a pedagógiai-szakmai szolgáltatást nyújtó intézmény kivételével - és a szakképző intézmények (a továbbiakban együtt: oktatási intézmény) tantermen kívüli, digitális munkarendben működnek.

**Az óvodákban rendkívüli szünet van érvényben,** ugyanakkor az óvodában és az iskolában - az óvodákban elrendelt rendkívüli szünet, illetve az általános iskolákban bevezetett tantermen kívüli, digitális munkarend időtartama alatt - a szülő, törvényes képviselő kérelmére az intézményvezető gondoskodik a gyermekek, tanulók napközbeni felügyeletének megszervezéséről. A szülő, törvényes képviselő kérelmét elektronikusan is benyújthatja az intézmény vezetőjének. A Kormány felkéri a szülőket, hogy a gyermekfelügyeletet csak a legszükségesebb esetben - különösen munkavégzés, védekezésben való részvétel - vegyék igénybe.

A kollégiumok - a középfokú oktatási intézmények tekintetében az e rendelet hatálybalépésekor hatályos jogszabályi rendelkezések szerint - az oktatási intézmény igazgatója döntése szerint működnek.

1. **A közigazgatás működésére vonatkozó ideiglenes védelmi intézkedések** (2021. március 22. napjáig alkalmazandó!)

A közigazgatásban foglalkoztatott személyek a munkájukat a munkavégzés rendes helyétől eltérően, a lakó-, illetve tartózkodási helyükön, saját eszközeikkel végzik.

Munkahelyen történő munkavégzés rendelhető el azok számára, akiknek esetében ez feltétlenül szükséges, így különösen a koronavírus-világjárvány elleni védekezésben részt vevők, valamint azok számára, akiknek az elvégzendő munka jellege a lakó-, illetve tartózkodási helyükön történő munkavégzést nem teszi lehetővé. E munkáltatói intézkedés a közigazgatásban foglalkoztatott személlyel rövid úton, az írásba foglalás mellőzésével közlendő.

1. **További korlátozások** (2021. március 22. napjáig alkalmazandó!)

Minden gyülekezés tilos.

Mindennemű rendezvény megtartása tilos, ideértve a kulturális eseményeket.

A sportmérkőzéseket zárt kapuk mögött kell megtartani.

A vallási közösségek szertartásai a vallási közösség döntése szerint tarthatók meg. A Kormány felkéri a vallási közösségeket, hogy a szertartásaik során a magatartási szabályokat az általános szabályokkal összhangban határozzák meg.

Magán és családi rendezvények (például születésnap) 10 főig megtarthatók.

**Temetés legfeljebb 50 fővel tartható meg.**

**Esküvők lakodalom nélkül tarthatók meg, azonban az eseményen csak meghatározott személyek (anyakönyvvezető, házasulók, tanúk, szülők, nagyszülők, testvérek, házasulók gyermekei) vehetnek részt.**

Figyelemmel arra, hogy az ideiglenes védelmi intézkedések betartását a rendőrség a Magyar Honvédség közreműködésével ellenőrzi, a hátrányos jogkövetkezmények elkerülése érdekében kérem a szabályok maradéktalan betartását.

Halászi, 2021. március 8.

dr. Csanádi Viktória s.k.

 jegyző